মহিলাটি চিঠি মাথার চুলে গুঁজতে গুঁজতে বললো, ‘দাও। তোমার পুরস্কারের থলিটি আমাকে দাও। আমি কাজ শেষে ফিরে এলেই বাকি অর্ধেক দিও। আর যদি দায়িত্ব পালন করতে গিয়ে আমি মারা যাই, আর কোনদিন আমি ফিরে আসতে না পারি তবে বাকি টাকা তুমি আমার অসুস্থ স্বামীর হাতে তুলে দেবে। আমি তোমাকে কথা দিচ্ছি, তুমি যে দায়িত্ব আমাকে দিলে আমি তা সুচারুরূপেই পালন করবো। অচিরেই তুমি শুনতে পাবে, যে পরিমাণ মুসলমান মদিনা থেকে বের হয়েছে মক্কা পৌঁছার আগেই তার অর্ধেক নিঃশেষ হয়ে গেছে। তারা মদিনা ফিরে আসবে ব্যর্থতার গ্লানি নিয়ে। তাদের মুখ থাকবে মাটির দিকে আর মুখে থাকবে ব্যর্থতা, ক্লান্তি ও হতাশার ছাপ।’